# Eva Crane

Eva Crane (Londres, 12 de juny de 1912 - Slough, 6 de setembre de 2007) va ser una investigadora de les abelles i eminent apicultora. Es va formar com a física i matemàtica quàntica, però va canviar per les abelles el seu objecte d'estudi i va dedicar dècades de la seva vida a estudiar-les, viatjant a més de 60 països, moltes vegades en condicions molt precàries.
Nascuda amb el nom d'Ethel Eva Widdowson a Londres, va obtenir un doctorat l'any 1941 en física nuclear. Va començar una carrera com a professora a la Universitat de Sheffield. Es va casar amb James Crane, un corredor de borsa que servia a la Royal Navy Volunteer Reserve, al 1942. El seu espòs va morir l'any 1978.
El seu interès en les abelles va néixer quan va rebre un rusc com a regal de noces, obsequi realitzat amb el desig que ajudés a suplementar la seva ració de sucre en temps de guerra.
Directora de l'Associació Internacional d'Investigació Apícola (IBRA), que va contribuir a fundar el 1949, amb seu a casa seva, Va ser editora de diverses revistes especialitzades, com ara Bee Word, Apicultural Abstracts i Journal of Apicultural Research. Crane va escriure més de 180 articles i llibres, molts dels quals quan tenia més de 70 anys i va poder deixar la direcció de l'Associació. Honey: A Comprehensive Survey (1975), en el qual va contribuir amb importants capítols i amb l'edició, es va dur a terme perquè el seu editor li havia dit que un llibre d'aquestes característiques era molt necessari. A Book of Honey (1980) i The Archaeology of Beekeeping (1983) van reflectir el seu fort interès en temes com la nutrició i el passat remot de l'apicultura.
La seva obra va culminar amb els llibres Bees and Beekeeping: science, practice and world resources (1990, 614 pàgines) i The World History of Beekeeping and Honey Hunting (1999, 682 pàgines), que eren un compendi del coneixement i l'experiència d'una vida dedicada a l'estudi i a la pràctica de l'apicultura.
Eva Crane va fer importants estudis sobre el comportament de les abelles, però també sobre la història de l'apicultura, la síntesi de la mel i els usos que se n'han fet en l'antiguitat i al llarg del temps. Va aplegar i catalogar centenars d'estris i objectes relacionats amb l'apicultura arreu del món. Va morir a l'edat de 95 anys a Slough, Regne Unit.

## Referències

* ↑ Jones, Richard. «Obituary: Eva Crane» (en anglès). The Guardian, 04-10-2007. [Consulta: 29 juliol 2022].
* ↑ Martin, Douglas «Eva Crane, English Expert on World's Bees, Dies at 95» (en anglès). , 16-09-2007.
* 1 2 3 Marren, Peter «Eva Crane: Authority on the history of beekeeping and honey-hunting who travelled the world in pursuit of bees» (en anglès). , 14-09-2007 [Consulta: 28 gener 2020]. Arxivat 2008-09-05 a Wayback Machine. «Còpia arxivada». Arxivat de l'original el 2008-09-05. [Consulta: 28 gener 2020].
* ↑ «IBRA History» (en anglès). International Bee Research Association. [Consulta: 29 juliol 2022].
* ↑ «Creación de un Instituto de Investigación Apícola» (en castellà). La Vanguardia, 02-09-1961. [Consulta: 29 juliol 2022].
* ↑ «The extraordinary life of bee lady Dr Eva Crane» (en anglès). Bucks Free Press, 13-11-2003. [Consulta: 29 juliol 2022].
* ↑ Lopez, Aitziber. «Eva Crane: “La reina de las abejas”» (en castellà). Mujeres con ciencia, 16-05-2017. [Consulta: 29 juliol 2022].

## Enllaços externs

* Obituari al The Times Arxivat 2011-05-24 a Wayback Machine.
* Lloc web d'Eva Crane Trust